b'\n_START_ARTICLE_\nAlvar Caw\xc3\xa9n\n_START_PARAGRAPH_\nFrans Alvar Alfred Caw\xc3\xa9n (8. kes\xc3\xa4kuuta 1886 Korpilahti \xe2\x80\x93 3. maaliskuuta 1935) oli suomalainen taidemaalari._NEWLINE_Caw\xc3\xa9n syntyi Korpilahdella kappalaisen perheeseen. Perheess\xc3\xa4 harrastettiin kuvataiteita ja musiikkia. H\xc3\xa4n opiskeli Suomen Taideyhdistyksen piirustuskoulussa vuosina 1905\xe2\x80\x931907. My\xc3\xb6hemmin 1920-luvun vaihteessa Caw\xc3\xa9n toimi koulussa opettajana ja vt. johtajaopettajana. Nuoruudessaan h\xc3\xa4n teki useita opintomatkoja Pariisiin. Caw\xc3\xa9nin puoliso oli kuvataiteilija Ragni Caw\xc3\xa9n.\n_START_SECTION_\nKorpilahden kausi\n_START_PARAGRAPH_\nCaw\xc3\xa9n sai virikkeit\xc3\xa4 kuvataiteeseen Korpilahdella vierailleilta ammattilaisilta. H\xc3\xa4n alkoi maalata elinymp\xc3\xa4rist\xc3\xb6ns\xc3\xa4 ihmisi\xc3\xa4 ja luontoa. H\xc3\xa4nen my\xc3\xb6hemm\xc3\xa4n uransa v\xc3\xa4rien k\xc3\xa4ytt\xc3\xb6\xc3\xb6n saattoi vaikuttaa se, ett\xc3\xa4 h\xc3\xa4n menetti ohimenev\xc3\xa4sti n\xc3\xa4k\xc3\xb6ns\xc3\xa4 kaaduttuaan koulumatkalla polkupy\xc3\xb6r\xc3\xa4ll\xc3\xa4\xc3\xa4n. H\xc3\xa4n n\xc3\xa4ki sokeana ollessaan v\xc3\xa4rej\xc3\xa4 ja v\xc3\xa4riyhdistelmi\xc3\xa4, joita my\xc3\xb6hemmin k\xc3\xa4ytti tuotannossaan.\n_START_SECTION_\nOman tyylin l\xc3\xb6ytyminen\n_START_PARAGRAPH_\nCaw\xc3\xa9n tavoitteli varhaisissa, vuosien 1911\xe2\x80\x931912 maalauksissa ranskalaista, aistikasta maalauksellisuutta. Aiheet olivat vaihtelevia katun\xc3\xa4kymi\xc3\xa4 tai henkil\xc3\xb6kuvia, toteutukset keve\xc3\xa4n helein v\xc3\xa4rein toteutettuja. N\xc3\xa4m\xc3\xa4 varhaiset teokset ovat tulleet tunnetuiksi vasta taiteilijan kuoleman j\xc3\xa4lkeen. Kolmannella Pariisin-matkallaan h\xc3\xa4n tutustui kubismiin, ja oli ensimm\xc3\xa4isi\xc3\xa4 suomalaisia, jotka sovelsivat sen rakenteellisia periaatteita vuosina 1913\xe2\x80\x9315. Samalla tuli mukaan Caw\xc3\xa9nille tunnusomainen tummas\xc3\xa4vyinen v\xc3\xa4riskaala. H\xc3\xa4nen pyrkimyksens\xc3\xa4 l\xc3\xa4heniv\xc3\xa4t Tyko Sallisen ja Marcus Collinin ekspressionismia, ja h\xc3\xa4n liittyikin 1917 Marraskuun ryhm\xc3\xa4n perustaneisiin taiteilijoihin._NEWLINE_Caw\xc3\xa9nin tuotannon yksi osa on l\xc3\xa4mmin henkil\xc3\xb6kuvaus, jossa kohteena ovat usein h\xc3\xa4nelle l\xc3\xa4heiset ihmiset, esimerkiksi \xc3\xa4iti Eeva-Stiina. Taiteilijan luontosuhde kotiseutuunsa ilmenee h\xc3\xa4nen useissa er\xc3\xa4nk\xc3\xa4vij\xc3\xa4kuvauksissaan. Samoin tulee esille suhde musiikkiin, joka oli taiteilijalle rakas harrastus. Teokset on toteutettu ohuin vedoin karkealle kankaalle, jolloin syntyi freskomainen vaikutelma.\n_START_SECTION_\nAlttarimaalaukset\n_START_PARAGRAPH_\nTuotantonsa loppukaudella Caw\xc3\xa9n toteutti useita monumentaalimaalauksia. H\xc3\xa4nen maalaamiaan alttaritauluja on M\xc3\xa4nt\xc3\xa4n, J\xc3\xa4ms\xc3\xa4nkosken, Kuusankosken, Lapinlahden ja Simpeleen kirkoissa. N\xc3\xa4iss\xc3\xa4 h\xc3\xa4n pyrki ilmavan keve\xc3\xa4\xc3\xa4n valon tulkintaan ja hallitun tasapainoiseen persoonalliseen ilmaisuun. M\xc3\xa4nt\xc3\xa4n alttaritaulu on lopullisena toteutuksena s\xc3\xa4yse\xc3\xa4mpi kun siit\xc3\xa4 tehdyt luonnokset.'